
Nr.27/183/12 mai 2003
RAPORT

asupra propunerii legislative pentru modificarea şi completarea Legii nr.53/2003, privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003, privind Codul Muncii, trimisă cu adresa nr.152 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea alineatului (1) al articolului 72 din Legea nr.53/2003 - Codul Muncii, cu o dispoziţie potrivit căreia norma din prima teză privind interzicerea angajatorului ce a dispus concedieri, de a face noi angajări timp de 12 luni, urmează să fie aplicată numai societăţilor cu capital integral de stat.

Comisia propune Plenului respingerea propunerii legislative întrucât se încalcă principiul constituţional al egalităţii în drepturi şi se diminuează în mod semnificativ protecţia socială acordată prin norma actuală, tuturor salariaţilor, indiferent de angajator.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 10 voturi pentru şi 3 voturi împotrivă.

